Бинка Пеева
Енювден
с j.

chitanka.info

Босилче, босилче

на цветно венче

срещу ужилено

в боб чорба

и върху сирене;

здравецът на прозореца ми

облагородява пейзажа

на отвратителния мръсен град.

Благороден финяга е здравецът —

издръжлива порода;

мори насекомите дори,

издържа суша, дъжд и сняг,

и мирише, мирише, унася.

Лилава мащерка покрива

склона,

ухае;

склонна

съм да се помоля.

Един лековит магарешки бодил

си тръгнал от купона разбит,

присмяла му се калинка,

че бил на магарето манджата

и той — ароматен, красив, извисен,

усмихнал се смутен

и направо се прекършил;

той бил съвършен,

но с имидж на трън.

Естрагонът предизвиква стон,

толкова строг му е тонът

уж. Това е от името,

а иначе е вълшебен

за гъбена чорба,

и също за рибена.

Омайно биле съм;

бягай, на нежността

ми не вярвай;

прицелвам се в теб,

ще те преследвам

и в съня

докато ме опиташ;

е, сега, защо залиташ?

Липата е лековита при вдишване

само в цъфтеж,

на чай е безлична;

налага се да прибегнеш до пълнеж:

коняк, ром, трева различна;

липа в парфюми не вирее

и липовият чай;

липов аромат не е,

когато мирише на цъфтяща липа…

то е едновременно

мирис на щастие и на тъга.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.